Tko mi se najviše svidio: Dante, Petrarca ili Boccaccio

                            U Italiji se javljaju tri velika književnika na prijelazu iz srednjeg vijeka u renesansu. To su: Dante, Petrarca i Boccaccio. Svaki od njih je pisao na svoj način, inspiriran svojim životom.  Stoga se, naravno, razlikuju, baš kao i naši ukusi.

                            Tko mi se najviše svidio? Možda pitanje i nije najpoštenije, a ja sigurno ne znam odgovor. No, sigurna sam u jedno, Petrarca mi se najmanje svidio. Ništa osobno, samo malo previše ljubavi i sladunjavosti za moj ukus. Dante, s druge strane, ima vrlo zanimljivo djelo, ali pomalo zbunjujuće sa svim tim stihovima i svim tim miješanjem mitologija. Djelo je bilo zanimljivo, ali ne kao Boccacciov Dekameron.

                            Dante je odličan, on je sve svoje suparnike strpao u pakao, znajući da ih svijet nikad neće zaboraviti. Naravno, što je najbitnije, nikad neće zaboraviti grijehe koje su počinili. One koje je mrzio spustio je na samo dno pakla, a onu koju je volio uzvisio do neba, doslovno. Po raznim sitnicama vidimo kako je Dante bio pametan čovjek, iako to nikada nije ni bilo u pitanju. Primjer toga je njegovo ubacivanje različitih djelića priče, kako svoje vlastite tako i priče svijeta, koje su učinile djelo kakvim ono je. Neću prepričavati sadržaj jer ga svi mi znamo.

                            Ako smo Dantea opisali, mislim da bi bilo pošteno da to isto učinimo i s Boccacciom. Netko je jednom rekao da čovjeka najbolje upoznamo ako znamo što on voli. Uzmimo to u obzir, kao i činjenicu da je upravo Boccaccio bio taj koji je Danteovo komediju okrunio nazivom ''Božanstvena'' i možemo zaključiti da je bio izuzetan čovjek. Ali pustimo djela, u ovom slučaju Dekameron,da govore sama za sebe. Iako smatra Pakao odličnim djelom, njegovo se u potpunosti razlikuje. Njegovi likovi su dovitljivi i uopće ih ne brine da bi se mogli nastaniti u paklu. Možda mi se zato i svidjelo, iako je humor odradio većinu tog posla.

                            Možemo mi tu još napisati i sadržaj i njihovu cijelu biografiju, ali nismo dobili ovu temu zbog toga ili zato da bismo objašnjavali kako su to kvalitetni i izvrsni književnici. Mi to znamo. Stvar je u tome da imamo različite ukuse i, koliko god neko djelo bilo kvalitetno, neće ga svi voljeti. Svako od ovih djela s razlogom se smatra izuzetnim. Kažu da je ljepota u očima promatrača, a ako je što krivo navedeno ili objašnjeno, neka se zna da s razlogom nosim naočale.

Lea Bobovčan, 2.a